CELEX: 52018PC0058
Language: sk
Date: 2018-02-09
Title: Návrh VYKONÁVACIE ROZHODNUTIE RADY, ktorým sa Maďarsku povoľuje uplatňovať osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli9. 2. 2018
            COM(2018) 58 final
            2018/0023(NLE)
            Návrh
            VYKONÁVACIE ROZHODNUTIE RADY,
            ktorým sa Maďarsku povoľuje uplatňovať osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                     1
                   (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
            
            
               Maďarsko listom, ktorý Komisia zaevidovala 26. júna 2017, požiadalo o povolenie predĺžiť platnosť vykonávacieho rozhodnutia Rady (EÚ) 2015/2349
                  2
                z 10. decembra 2015 a naďalej tak uplatňovať opatrenie odchyľujúce sa od článku 193 smernice o DPH. Komisia v súlade s článkom 395 ods. 2 smernice o DPH a po tom, ako jej Maďarsko poskytlo ďalšie podrobnosti týkajúce sa opodstatnenia žiadosti informovala o žiadosti predloženej Maďarskom ostatné členské štáty listom z 11. decembra 2017. Listom z 12. decembra 2017 Komisia oznámila Maďarsku, že má všetky informácie, ktoré považuje za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Maďarsko informovalo Komisiu o podvodoch v sektore poskytovania pracovníkov, najmä pokiaľ ide o agentúry dočasného zamestnávania a organizácie, ktoré poskytujú podobné služby, ako napríklad školské družstvá, ktorých členovia vykonávajú prácu pre tretie strany.
               
               
                  Jednou z charakteristík poskytovania tohto druhu služieb je, že nie sú skutočne potrebné veľké investície ani odborné znalosti. Preto sa dá pomerne ľahko založiť takýto podnik, ktorý po krátkom čase zanikne. Z dôvodu obmedzených investícií DPH prijatá od zákazníkov často vo veľkej miere presahuje odpočítateľnú DPH z týchto investícií alebo, všeobecnejšie, na vstupoch. Neodpočítaná DPH na vstupe teda predstavuje iba malý prvok nákladov v prípade, že tieto podniky s malým alebo nijakým majetkom zaniknú. Celkovú sumu nezaplatenej DPH bude ťažké alebo nemožné vymôcť.
               
               
                  S cieľom bojovať proti podvodom v oblasti DPH v sektore agentúr dočasného zamestnávania požiadalo Maďarsko v roku 2014 o výnimku z článku 193 smernice o DPH, aby bolo oprávnené stanoviť, že osobou povinnou platiť DPH za poskytovanie pracovníkov vykonávajúcich iné činnosti ako tie, na ktoré sa vzťahuje článok 199 ods. 1 písm. a) smernice o DPH, je zdaniteľná osoba, ktorej sa pracovníci poskytujú (mechanizmus prenesenia daňovej povinnosti). Povolenie bolo udelené vykonávacím rozhodnutím Rady (EÚ) 2015/2349
                     3
                  , ktorého platnosť uplynula 31. decembra 2017.
               
               
                  Maďarsko požiadalo o povolenie naďalej uplatňovať osobitné opatrenie odchyľujúce sa od článku 193 smernice o DPH a zároveň rozšíriť rozsah jeho pôsobnosti na dôchodcovské družstvá.
               
               
                  Podľa informácií, ktoré Maďarsko predložilo, sa mechanizmus prenesenia daňovej povinnosti prejavil ako vhodný a účinný nástroj v boji proti korupčným praktikám v sektore agentúr dočasného zamestnávania. Maďarsko konkrétne tvrdí, že po zavedení prenesenia daňovej povinnosti sa počet agentúr dočasného zamestnávania znížil. Z údajov zároveň vyplýva, že zatiaľ čo počet daňovníkov v danom sektore klesol, základ dane domácich dodávok sa v roku 2016 prudko zvýšil.
               
               
                  Maďarsko tvrdí, že na boj proti podvodom v oblasti DPH zaviedlo mnohé opatrenia (napr. väčší dohľad nad novo registrovanými spoločnosťami a ich kontrola, zmeny v zákonoch na zvýšenie efektívnosti kontrolných aktivít, mesačné daňové priznanie k DPH pre novo registrované spoločnosti, zavedenie minimálneho služobného poplatku pre školské družstvá, monitorovanie príjmov z registračných pokladníc online, v určitých prípadoch súhrnné výkazy tuzemskej DPH). Maďarsko má v úmysle zaviesť ďalšie opatrenia proti podvodom, ktoré budú osobitne zamerané na agentúry dočasného zamestnania (napr. zúženie oblasti pôsobnosti sektora dočasnej agentúrnej práce, zavedenie záruky spojenej s aktivitami v tomto sektore, rozšírenie istoty zamestnania). Bez ohľadu na tieto opatrenia Maďarsko usudzuje, že na to, aby bolo možné ešte viac obmedziť ujmu spôsobenú tomuto sektoru je nutné zachovať ochranný mechanizmus prenesenia daňovej povinnosti.
               
               
                  Maďarsko takisto informovalo Komisiu, že sa v Maďarsku vytvorí nová právna inštitúcia, ktorou budú dôchodcovské družstvá. Podobne ako v prípade školských družstiev sa má zamestnanie v dôchodcovských družstvách považovať za podobné dočasnej agentúrnej práci. Maďarsko preto žiada, aby sa mechanizmus prenesenia daňovej povinnosti uplatňoval aj na dôchodcovské družstvá.
               
               
                  Je potrebné poznamenať, že v smernici o DPH sa už predpokladá voliteľné uplatňovanie mechanizmu prenesenia daňovej povinnosti vo vzťahu k poskytovaniu pracovníkov [článok 199 ods. 1 písm. b) smernice o DPH]. Táto možnosť je v zásade obmedzená na sektor nehnuteľného majetku [článok 199 ods. 1 písm. a) smernice o DPH]. Navrhované odchyľujúce sa opatrenie by preto malo byť uplatniteľné iba na situácie, ktoré ešte nie sú upravené smernicou o DPH.
               
            
            
               Napokon, keďže k prijatiu odchyľujúceho sa opatrenia dôjde po uplynutí platnosti vykonávacieho rozhodnutia Rady (EÚ) 2015/2349 (t. j. po 31. decembri 2017), týmto návrhom sa nemôže predĺžiť platnosť predchádzajúceho opatrenia.
            
            
               Navrhuje sa, aby sa výnimka udelila do 31. decembra 2020. Keďže až do uplynutia výnimky by mali byť opatrenia, ktoré Maďarsko uskutočnilo a ktoré má zaviesť, účinné v boji proti podvodom v dotknutom sektore, Maďarsko by nemalo potrebovať dlhšie obdobie na výnimku z článku 193 smernice o DPH, pokiaľ ide o poskytovanie pracovníkov agentúrami dočasného zamestnania. Nemalo by preto byť potrebné výnimku obnoviť.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
         
         
            
               Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
            
            
               •Proporcionalita
            
            
               
                  Návrh je v súlade so zásadou proporcionality z týchto dôvodov.
               
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to bojovať proti daňovým únikom. Návrh nepresahuje rámec toho, čo je nevyhnutné na boj proti podvodom v konkrétnom sektore.
               
            
            
               •Výber nástrojov
            
            
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
               
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Maďarskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               Cieľom návrhu vykonávacieho rozhodnutia je zabrániť určitým formám daňových únikov alebo vyhýbaniu sa daňovým povinnostiam v sektore poskytovania pracovníkov v Maďarsku. Mechanizmus prenesenia daňovej povinnosti by mal Maďarsku pomôcť v ďalšom boji proti podvodom v oblasti DPH. Odchyľujúce sa opatrenie preto bude mať potenciálne pozitívny vplyv.
            
            
               Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               
                  Návrh nebude mať žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               Návrh zahŕňa doložku o ukončení platnosti k 31. decembru 2020.
            
            
               2018/0023 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Maďarsku povoľuje uplatňovať osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  4
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je každá zdaniteľná osoba, ktorá vykonáva zdaniteľné dodanie tovaru alebo poskytnutie služieb, povinná zaplatiť daňovým orgánom daň z pridanej hodnoty (DPH).
            
            
               (2)S cieľom bojovať proti podvodom v oblasti DPH v sektore agentúr dočasného zamestnávania požiadalo Maďarsko v roku 2014 o povolenie zaviesť osobitné opatrenie odchyľujúce sa od článku 193 smernice o 2006/112/ES, aby bolo možné stanoviť, že osobou povinnou platiť DPH za poskytovanie pracovníkov vykonávajúcich iné činnosti ako tie, na ktoré sa vzťahuje článok 199 ods. 1 písm. a) smernice o DPH, je zdaniteľná osoba, ktorej sa pracovníci poskytujú („mechanizmus prenesenia daňovej povinnosti“). Povolenie bolo udelené vykonávacím rozhodnutím Rady (EÚ) 2015/2349
                  5
                a jeho platnosť uplynula 31. decembra 2017.
            
            
               (3)Listom, ktorý Komisia zaevidovala 26. júna 2017, Maďarsko požiadalo o povolenie uplatňovať opatrenie odchyľujúce sa od článku 193 uvedenej smernice tak, aby osobou povinnou zaplatiť DPH za poskytnutie pracovníkov bol príjemca.
            
            
               (4)V súlade s článkom 395 ods. 2 smernice 2006/112/ES Komisia informovala o žiadosti Maďarska ostatné členské štáty listom z 11. decembra 2017. Listom z 12. decembra 2017 Komisia oznámila Maďarsku, že má všetky informácie potrebné na posúdenie danej žiadosti.
            
            
               (5)Podľa informácií, ktoré poskytlo Maďarsko, sa určitý počet obchodníkov v sektore agentúr dočasného zamestnávania zapája do podvodných činností tým, že poskytujú služby bez toho, že by odviedli DPH daňovým úradom. Keďže si tento typ činnosti nevyhnutne nevyžaduje významné vstupy alebo investície, DPH, ktorú tieto agentúry účtujú, často vysoko presahuje odpočítateľnú DPH, ktorú zaplatili svojim dodávateľom. Určitý počet týchto agentúr, ktoré majú často len malý alebo nijaký majetok, následne po krátkom období len niekoľkých mesiacov zanikne, a vymáhanie nezaplatenej DPH sa tak stane zložitým alebo nemožným.
            
            
               (6)Tým, že sa osoba, ktorej sa tieto služby poskytujú, určí na základe výnimky v takýchto prípadoch za osobu povinnú zaplatiť DPH, by sa odstránila príležitosť zapojiť sa do tejto formy daňového úniku. Maďarsko tvrdilo, že po zavedení mechanizmu prenesenia daňovej povinnosti na poskytovanie pracovníkov v Maďarsku sa počet agentúr zamestnávania znížil, čo naznačuje, že došlo k vyčisteniu trhu. Podľa Maďarska sa mechanizmus prenesenia daňovej povinnosti prejavil ako vhodný a účinný nástroj v boji proti korupčným praktikám v sektore agentúr dočasného zamestnávania.
            
            
               (7)Na základe informácií, ktoré Maďarsko predložilo, boli zavedené mnohé opatrenia na boj proti podvodom v oblasti DPH a Maďarsko má v úmysle zaviesť ďalšie opatrenia proti podvodom, ktoré budú osobitne zamerané na agentúry dočasného zamestnávania. Bez ohľadu na uvedené opatrenia Maďarsko usudzuje, že na to, aby bolo možné ešte viac obmedziť ujmu spôsobenú tomuto sektoru, by sa ochranný mechanizmus prenesenia daňovej povinnosti mal aj naďalej uplatňovať.
            
            
               (8)V prípade niekoľkých situácií týkajúcich sa poskytovania pracovníkov vymenovaných v článku 199 ods. 1 písm. a) smernice 2006/112/ES už je možné určiť za osobu povinnú zaplatiť DPH príjemcu. Maďarsku by sa preto malo povoliť uplatňovať mechanizmus prenesenia daňovej povinnosti na poskytovanie pracovníkov, ktoré už nie je upravené smernicou 2006/112/ES.
            
            
               (9)Platnosť výnimky by mala byť časovo obmedzená.
            
            
               (10)Opatreniami, ktoré má Maďarsko vykonať, by sa mali odstrániť podvody v dotknutom sektore, a preto by sa nemala žiadať ďalšia výnimka z článku 193 smernice 2006/112/ES, pokiaľ ide o poskytovanie pracovníkov.
            
            
               (11)Výnimka nemá žiadny vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
         
         
            
               Článok 1
            
            
               Odchylne od článku 193 smernice 2006/112/ES sa Maďarsku povoľuje stanoviť, že osobou povinnou platiť DPH je zdaniteľná osoba, ktorej sa poskytujú pracovníci vykonávajúci iné činností ako tie, na ktoré sa vzťahuje článok 199 ods. 1 písm. a) smernice 2006/112/ES.
            
            
               Článok 2
            
            
               Toto rozhodnutie nadobúda účinnosť dňom jeho oznámenia.
            
            
               Účinnosť tohto rozhodnutia uplynie 31. decembra 2020.
            
            
               Článok 3
            
            
               Toto rozhodnutie je určené Maďarsku.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 330, 16.12.2015, s. 53. 
               
               
                  
                     (3)
                  
                        Ú. v. EÚ L 330, 16.12.2015, s. 53. 
               
               
                  
                     (4)
                  
                        Ú. v. EÚ L 347, 11.12.2006, s. 1.
               
               
                  
                     (5)
                  
                        Vykonávacie rozhodnutie Rady (EÚ) 2015/2349 z 10. decembra 2015, ktorým sa Maďarsku povoľuje uplatňovať opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 53).